
Text rozhodnutia
Súd: Krajský súd Bratislava Spisová značka: 1S/158/2014 Identifikačné číslo súdneho spisu: 1014201269 Dátum vydania rozhodnutia: 29. 09. 2014 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2014:1014201269.1 Uznesenie Krajský súd v Bratislave v právnej veci žalobcu: Mesto Vranov nad Topľou, Dr. C. Daxnera 87/1, 093 16 Vranov nad Topľou, v zastúpení: JUDr. Katarína Bruncková, advokátska kancelária Winton, s.r.o., Šoltésovej 12, 811 08 Bratislava, proti žalovanému: Ministerstvo životného prostredia Slovenskej republiky, Námestie Ľudovíta Štúra 1, 812 35 Bratislava, o návrhu na odklad vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného č. N21300702/SO3 zo dňa 27.5.2014 až do právoplatného rozhodnutia vo veci samej. o d ô v o d n e n i e : Žalobca sa žalobou doručenou tunajšiemu súdu dňa 30.7.2014 domáhal preskúmania zákonnosti rozhodnutia žalovaného č. N21300702/SO3 zo dňa 27.5.2014. Žalobca zároveň požiadal súd o odklad vykonateľnosti uvedeného rozhodnutia žalovaného. Ako dôvod tejto žiadosti uviedol, že vykonaním korekcie NFP vo výške 25%, hrozí žalobcovi závažná ujma spočívajúca v povinnosti vrátiť časť NFP vo výške XXX.XXX,XX Eur, čím by došlo k zaťaženiu rozpočtu obce s nepredvídateľnou finančnou položkou, ktorej úhrada ani nie je z rozpočtu mesta možná a na úhradu ktorej by si mesto muselo vziať úver. V dôsledku týchto skutočností by mestu hrozila závažná ujma, ktorá by mala vážny regionálny dopad. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd v súlade s citovaným zákonným ustanovením rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1014201269.1 (dáta aktuálne k 5. 11. 2026). Záväzné je znenie zverejnené súdom.




